Document ID: 32010R0892

REGOLAMENT TAL-KUMMISSJONI (UE) Nru 892/2010
tat-8 ta’ Ottubru 2010
dwar l-istatus ta’ ċerti prodotti fir-rigward tal-addittivi tal-għalf fi ħdan l-ambitu tar-Regolament (KE) Nru 1831/2003 tal-Parlament Ewropew u tal-Kunsill
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 1831/2003 tal-Parlament Ewropew u tal-Kunsill tat-22 ta’ Settembru 2003 dwar l-addittivi għall-użu fl-għalf tal-annimali (1), u b’mod partikolari l-Artikolu 2(3) tiegħu,
Billi:
(1)
Għal ċerti sustanzi, mikroorganiżmi jew preparazzjonijiet, li ssir referenza għalihom bħala prodotti, hemm inċertezza jekk humiex addittivi tal-għalf. Din l-inċertezza tikkonċerna ċerti prodotti li huma awtorizzati bħala additivi tal-għalf u li huma inklużi wkoll fil-Katalgu tal-prodotti tal-għalf stabbilit bl-Artikolu 24 tar-Regolament (KE) Nru 767/2009 tal-Parlament Ewropew u tal-Kunsill tat-13 ta’ Lulju 2009 dwar it-tqegħid fis-suq u l-użu ta’ għalf, li jemenda r-Regolament (KE) Nru 1831/2003 tal-Parlament Ewropew u tal-Kunsill u li jħassar id-Direttiva tal-Kunsill 79/373/KEE, id-Direttiva tal-Kummissjoni 80/511/EEC, id-Direttivi tal-Kunsill 82/471/KEE, 83/228/KEE, 93/74/KEE, 93/113/KE u 96/25/KE u d-Deċiżjoni tal-Kummissjoni 2004/217/KE (2), ċerti prodotti li la huma awtorizzati bħala additivi tal-għalf u lanqas huma inklużi fil-Katalgu tal-prodotti tal-għalf u xi prodotti li huma awtorizzati bħala addittivi tal-għalf, iżda li jistgħu jiġu inklużi fil-Katalgu tal-prodotti tal-għalf skont il-kundizzjonijiet stipulati fir-Regolament (KE) Nru 767/2009.
(2)
Biex jiġu evitati inkonsistenzi fit-trattament ta’ tali prodotti, jitħaffef ix-xogħol tal-awtoritajiet ta’ kontroll nazzjonali kompetenti u jitnaqqas il-piż tal-partijiet interessati, fir-rigward ta’ ċerti prodotti huwa neċessarju li jiġi adottat Regolament li jiddetermina dawk il-prodotti li mhumiex addittivi tal-għalf.
(3)
Biex issir din id-determinazzjoni l-karatteristiċi kollha tal-prodotti kkonċernati għandhom jitqiesu.
(4)
Minn paragun bejn il-karatteristiċi tal-prodotti inklużi fir-Reġistru tal-addittivi tal-għalf min-naħa l-waħda u tal-prodotti msemmija fil-Katalgu tal-prodotti tal-għalf min-naħa l-oħra, jistgħu jinħarġu diversi kriterji għall-klassifikazzjoni ta’ prodott bħala prodott tal-għalf, addittiv tal-għalf jew prodott ieħor. Fost il-kriterji utli għal dan id-divrenzjar hemm il-metodu ta’ produzzjoni u proċessar, il-livell ta’ standardizzazzjoni, l-omoġenizzazzjoni, il-purità, id-definizzjoni kimika u kif jintużaw il-prodotti. Għall-finijiet ta’ konsistenza, prodotti bi proprjetajiet simili għandhom jiġu klassifikati permezz ta’ analoġija. Għal prodotti li dwarhom kien hemm dubji jekk kinux addittivi tal-għalf, sar eżami fejn tqiesu dawn il-kriterji.
(5)
Abbażi ta’ dak l-eżami, il-prodotti elenkati fl-Anness ma għandhomx jiġu kkunsidrati bħala addittivi tal-għalf fi ħdan l-ambitu tar-Regolament (KE) Nru 1831/2003.
(6)
Fir-rigward tal-ittikkettjar tal-prodotti li ġew awtorizzati bħala addittivi tal-għalf u l-ittikkettjar tal-prodotti tal-għalf u l-għalf kompost li jkollu dawk il-prodotti, għandu jiġi stabbilit perjodu transizzjonali biex l-operaturi tan-negozju tal-għalf ikunu jistgħu jadattaw. Barra minn hekk, dawk il-prodotti għandhom jitħassru mir-Reġistru tal-addittivi tal-għalf.
(7)
Il-miżuri stipulati f’dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DAN IR-REGOLAMENT:
Artikolu 1
Is-sustanzi, il-mikroorganiżmi u l-preparazzjonijiet (li ssir referenza għalihom bħala “prodotti”), kif stipulati fl-Anness, mhumiex addittivi tal-għalf fi ħdan l-ambitu tar-Regolament (KE) Nru 1831/2003.
Artikolu 2
Il-prodotti elenkati taħt il-Parti 1 tal-Anness ma għandhomx ikomplu jitqiesu bħala addittivi tal-għalf awtorizzati fi ħdan l-ambitu tar-Regolament (KE) Nru 1831/2003.
Artikolu 3
Il-prodotti elenkati fil-Parti 1 tal-Anness li huma ttikkettjati bħala addittivi tal-għalf u t-taħlitiet minn qabel skont ir-Regolament (KE) Nru 1831/2003 jistgħu jkomplu jitqiegħdu fis-suq sad-9 ta’ Ottubru 2013 u jibqgħu fis-suq sakemm jispiċċaw l-istokkijiet. L-istess japplika għal prodotti tal-għalf jew għalf kompost li jirreferi għal dawn il-prodotti fit-tiketti tiegħu bħala addittivi skont ir-Regolament (KE) Nru 767/2009.
Artikolu 4
Dan ir-Regolament għandu jidħol fis-seħħ fl-20 jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-8 ta’ Ottubru 2010.

Labels: 3
17
6